CELEX: 32021D1998
Language: hr
Date: 2021-11-15 00:00:00
Title: Provedbena odluka Vijeća (EU) 2021/1998 od 15. studenog 2021. kojom se Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost

17.11.2021   
               
               
                  HR
               
               
                  Službeni list Europske unije
               
               
                  L 408/3
               
            
         PROVEDBENA ODLUKA VIJEĆA (EU) 2021/1998
         od 15. studenog 2021.
         kojom se Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Člancima 168. i 168.a Direktive 2006/112/EZ utvrđuje se pravo poreznih obveznika na odbitak poreza na dodatnu vrijednost (PDV) obračunanog za isporuku robe i usluga koje se upotrebljavaju u svrhu njihovih oporezovanih transakcija. U skladu s člankom 26. stavkom 1. točkom (a) te direktive upotreba poslovne imovine u privatne svrhe poreznih obveznika ili njihovih zaposlenika ili, općenitije, za svrhe koje nisu poslovnog karaktera, smatra se isporukom usluga.
                  
               
                     (2)
                  
                  
                     Provedbenom odlukom 2014/797/EU (2) Estoniji je odobreno da na 50 % ograniči pravo na odbitak PDV-a na kupnju, leasing, stjecanje unutar Zajednice i uvoz određenih osobnih automobila i da do 31. prosinca 2017. oslobodi poreznog obveznika od obračunavanja PDV-a na neposlovnu upotrebu vozila obuhvaćenih tim ograničenjem.
                  
               
                     (3)
                  
                  
                     Valjanost Provedbene odluke 2014/797/EU produljena je Provedbenom odlukom Vijeća (EU) 2017/1854 (3) do 31. prosinca 2020.
                  
               
                     (4)
                  
                  
                     Dopisom evidentiranim u Komisiji 12. veljače 2021. Estonija je Komisiji podnijela zahtjev za odobrenje primjene posebne mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ kako bi ograničila pravo na odbitak koji se odnosi na kupnju, leasing, stjecanje unutar Zajednice i uvoz određenih osobnih automobila koji se upotrebljavaju u neposlovne svrhe („posebna mjera”).
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 19. ožujka 2021. obavijestila ostale države članice o zahtjevu Estonije. Dopisom od 23. ožujka 2021. Komisija je Estoniju obavijestila da ima sve informacije koje smatra potrebnima za procjenu zahtjeva.
                  
               
                     (6)
                  
                  
                     Neposlovnu upotrebu osobnih automobila često je vrlo teško precizno utvrditi, a čak i kada je to moguće, mehanizam kojim bi se to postiglo predstavlja opterećenje. Prema zatraženom odobrenju iznos PDV-a na troškove koji se mogu odbiti za osobne automobile koji se ne upotrebljavaju isključivo za poslovne svrhe trebao bi, uz neke iznimke, biti utvrđen u obliku paušalne postotne stope. Na temelju trenutačno dostupnih informacija, estonska tijela smatraju da je stopa od 50 % opravdana. Kako bi se izbjeglo dvostruko oporezivanje, istodobno bi zahtjev u pogledu obračunavanja PDV-a za neposlovnu uporabu osobnih automobila trebalo suspendiari ako ti automobili podliježu ograničenju. Posebnom mjerom uklanja se potreba za vođenjem evidencije o privatnoj upotrebi poslovnih automobila i istodobno sprječava utaja poreza zbog netočnog vođenja evidencije.
                  
               
                     (7)
                  
                  
                     Ograničenje prava na odbitak trebalo bi se prema zatraženom odobrenju primijenjivati na PDV plaćen na kupnju, leasing, stjecanje unutar Zajednice i uvoz određenih kategorija osobnih automobila i na s njima povezane troškove, uključujući kupnju goriva.
                  
               
                     (8)
                  
                  
                     Zatraženo odobrenje trebalo bi se primjenjivati samo na osobne automobile čija najveća odobrena masa ne premašuje 3 500 kilograma i koji nemaju više od osam sjedala uz vozačevo sjedalo jer je neposlovna upotreba osobnih automobila čija masa premašuje 3 500 kilograma ili koji imaju više od osam sjedala uz vozačevo sjedalo zanemariva zbog prirode tih osobnih automobila ili zbog vrste posla za koji se oni upotrebljavaju. Trebalo bi također dostaviti detaljan popis osobnih automobila koji su isključeni iz tog odobrenja, na temelju njihove specifične upotrebe.
                  
               
                     (9)
                  
                  
                     Odobrenje bi trebalo biti ograničeno do 31. prosinca 2024. kako bi se omogućilo preispitivanje neophodnosti i djelotvornosti posebne mjere i stope raspodjele između poslovne i neposlovne upotrebe na kojoj se ono temelji.
                  
               
                     (10)
                  
                  
                     Ako Estonija bude smatrala da je potrebno produljenje odobrenja nakon 2024., trebala bi do 31. ožujka 2024. podnijeti Komisiji zahtjev za produljenje zajedno s izvješćem koje uključuje preispitivanje primijenjenog postotka.
                  
               
                     (11)
                  
                  
                     Posebna mjera imat će zanemariv učinak na sveukupni prikupljeni prihod od poreza u fazi krajnje potrošnje i neće imati negativan učinak na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članaka 168. i 168.a Direktive 2006/112/EZ Estoniji se odobrava da na 50 % ograniči pravo na odbitak poreza na dodanu vrijednost na troškove povezane s osobnim automobilima koji se ne upotrebljavaju isključivo u poslovne svrhe ako ti troškovi obuhvaćaju kupnju, leasing, stjecanje unutar Zajednice ili uvoz osobnih automobila koji se ne upotrebljavaju isključivo u poslovne svrhe, kao i na troškove povezane s održavanjem i popravkom tih automobila te kupnjom goriva za njih.
         
         
            Članak 2.
            Odstupajući od članka 26. stavka 1. točke (a) Direktive 2006/112/EZ Estonija upotrebu osobnog automobila obuhvaćenog imovinom poduzeća poreznog obveznika u neposlovne svrhe ne smatra isporukom usluga uz naknadu ako taj automobil podliježe ograničenju odobrenom u skladu s člankom 1. ove Odluke.
         
         
            Članak 3.
            
               1.   Ova Odluka primjenjuje se samo na osobne automobile čija najveća odobrena masa ne premašuje 3 500 kilograma i koji nemaju više od osam sjedala uz vozačevo sjedalo.
            
            
               2.   Ova Odluka ne primjenjuju se na sljedeće kategorije osobnih automobila:
               
                           (a)
                        
                        
                           automobile kupljene za daljnju prodaju, najam ili leasing;
                        
                     
                           (b)
                        
                        
                           automobile koji se upotrebljavaju za prijevoz putnika uz naplatu, uključujući usluge taksija;
                        
                     
                           (c)
                        
                        
                           automobile koji služe za tečajeve vožnje.
                        
                     
         
         
            Članak 4.
            Ova Odluka prestaje važiti 31. prosinca 2024. Zahtjev za produljenje odobrenja predviđenog u ovoj Odluci podnosi se Komisiji do 31. ožujka 2024. zajedno s izvješćem koje uključuje preispitivanje postotka navedenog u članku 1.
         
         
            Članak 5.
            Ova je Odluka upućena Republici Estoniji.
         
         
            Sastavljeno u Bruxellesu 15. studenog 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća 2014/797/EU od 7. studenoga 2014. kojom se Republici Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 48.).
         
            (3)  Provedbena odluka Vijeća (EU) 2017/1854 od 10. listopada 2017. o izmjeni Provedbene odluke 2014/797/EU kojom se Republici Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 17.).